અડધો-પોણો ડઝન લોકોના ગાંડાવેડા ઓછા ન હોય એમ ફિલ્મમાં અધવચ્ચે કરણ જોહરની એન્ટ્રી થાય છે અને સૌ કૉફી વિથ કરણ રમવા માંડે છે. ગુજરાતી સંગીતકાર અમિત ત્રિવેદીના એક સારા ગીતની સામે ચાર નબળાં ગીતોની ભેળસેળ છે. તો સ્ટોરીની વચ્ચે અચાનક નીંદ ના મુઝકો આએ અને ઇના મીના ડીકા જેવાં જૂનાં ગીતો ક્યાંકથી ટપકી પડે છે. એ ગીતમાં હૉલીવુડની સ્ટાર વૉર્સ સ્ટાઇલની લાઇટવાળી તલવારબાજી પણ છે. આજ તો જાણે ઍબ્સર્ડિટીના ગરબા જ ગાવા છે એવું નક્કી કર્યું હોય એમ ઑપેરાના ઑડિટોરિયમમાં કવ્વાલી ગવાય છે અને એ કવ્વાલીમાં સ્ત્રી સશક્તિકરણની વાતો થાય છે.